ประกันชีวิตยังดี สิ้นพ.ค.โต5.52%
เบี้ยประกันชีวิตรับสิ้นเดือน พ.ค. ยังโตต่อเนื่อง 5.52% ผลจากหลายแห่งปรับกลยุทธ์ใหม่รับมือ
7 ก.ค. 2559

เบี้ยประกันชีวิตรับสิ้นเดือน พ.ค. ยังโตต่อเนื่อง 5.52% ผลจากหลายแห่งปรับกลยุทธ์ใหม่รับมือ
นายพิชา สิริโยธิน ผู้อำนวยการบริหารสมาคมประกันชีวิตไทย เปิดเผยว่า เบี้ยประกันชีวิตรับรวม ณ สิ้นเดือน พ.ค.ที่ผ่านมา มี 2.26 แสนล้านบาท เพิ่มขึ้น 5.52% แบ่งเป็นเบี้ยประกันชีวิตรับรายใหม่ 6.5 หมื่นล้านบาท และเบี้ยประกันชีวิตรับปีต่อไป 1.61 แสนล้านบาท อัตราความคงอยู่ 83% โดยเบี้ยประกันชีวิตรายใหม่ ประกอบด้วย เบี้ยประกันชีวิตปีแรก 4.6 หมื่นล้านบาท และเบี้ยประกันชีวิตจ่ายครั้งเดียว 1.8 หมื่นล้านบาท
ทั้งนี้ บริษัทประกันชีวิต 5 อันดับแรกที่มีเบี้ยประกันชีวิตรับรวมสูงสุด คือ บริษัท เอไอเอ 4.5 หมื่นล้านบาท คิดเป็นสัดส่วนการตลาด 20.06% บริษัท เมืองไทยประกันชีวิต 4.1 หมื่นล้านบาท สัดส่วน 18.23% บริษัท ไทยประกันชีวิต 2.9 หมื่นล้านบาท สัดส่วน 13.24% บริษัท กรุงไทย แอกซ่า ประกันชีวิต 2.4 หมื่นล้านบาท สัดส่วน 10.64% และบริษัท ไทยพาณิชย์ประกันชีวิต 2.2 หมื่นล้านบาท สัดส่วน 10.12%
“ธุรกิจประกันชีวิตยังคงเติบโตต่อเนื่อง เป็นผลมาจากการปรับกลยุทธ์ของบริษัทเกี่ยวกับการจำหน่ายผลิตภัณฑ์ระยะสั้น หรือซิงเกิล พรีเมียมให้เหมาะสมกับภาวะเศรษฐกิจ โดยอัตราความคงอยู่ 83% ถือว่าอยู่ในระดับที่ค่อนข้างดี” นายพิชา กล่าว